
Seniori, buďte stále opatrní !

Milí seniori, tento týždeň sme v našom Trenčianskom kraji nezaznamenali žiadny pokus ani dokonaný podvod na senioroch. Veríme, že je to výsledkom nielen našich upozornení a poučení o nástrahách podvodníkov ale aj Vašou zvýšenou obozretnosťou. Je potrebné stále byť ostražitý, všímavý a takto poskytované informácie šíriť aj vo Vašom okolí, aby ich pozitívny vplyv mal čo najväčší dosah.
Keďže podvodníci nemajú zábrany a stále sa pokúšajú dostať k Vašim úsporám,  chceme Vás preto upozorniť na možné nástrahy a legendy, pod ktorými podvodníci vystupujú pri internetových podvodoch. V nadväznosti na minulotýždňové upozornenia Vás chceme upozorniť, že podvodníci pod falošnými identitami sa pokúšajú dostať nielen k Vašim osobným údajom ale aj údajom o platobných kartách. Títo podvodníci ovládajú veľa spôsobov a nenásilných techník ako získať informácie o Vašich bankových účtoch a prístupových právach k nim. 
Internetoví podvodníci pracujú na globálnej úrovni a trestnú činnosť páchajú vo virtuálnom prostredí. Počítačovo zdatní páchatelia týchto trestných činov operujú z celého sveta a využívajú neskúsenosť poškodených pri internetových nákupoch. Obdobná trestná činnosť a virtuálne útoky zamerané na krádeže údajov z platobných kariet sú v súčasnosti veľmi rozšírené, pričom sa jedná o ,,scam“ alebo tzv. ,,phishing“. Automatizované softvéry, ktoré sú používané vo väčšine prípadov, vylákajú od obetí citlivé údaje a tieto následne používajú pre svoje obohatenie. Takouto formou podvodného konania prostredníctvom SMS správ, e-mailu a pod. sa páchateľ snaží vylákať finančné prostriedky pre vlastné obohatenie a predmetné podvodné konanie smeruje tak, aby vzbudzovalo dojem dôveryhodnosti a tým prelomily ostražitosť klientov. Spravidla sa šíria formou e-mailov alebo SMS správ, ktoré nabádajú na otvorenie priloženého odkazu. Ten následne otvorí podvodný web, ktorý pod nejakou zámienkou požaduje zaplatenie určitej čiastky, či už ako investície alebo zaplatenia nejakej pohľadávky. Útočníkov pritom zvyčajne nezaujíma samotná platba, ale zadávané údaje z platobnej karty. Jedná sa aj o podvody zneužívajúce meno Slovenskej pošty, kde falošné platobné domény požadujú zaplatenie neexistujúceho poštovného. Zo všetkých prípadov dávame do pozornosti stále sa opakujúce podvody, ktoré zneužívajú značky rôznych prepravných spoločností. Pripomeňme, že ľuďom prichádzajú e-maily alebo SMS správy, ktoré požadujú zaplatenie malých poplatkov (napr. 1,49,- €) za prichádzajúci balík. Ak nič netušiaci používateľ klikne na priložený odkaz, otvorí sa podvodný web, ktorý požaduje vyplnenie čísla karty, dátumu exspirácie a CVV kódu, teda všetkých verifikačných údajov. V podobnom duchu sú realizované aj útoky zneužívajúce online bazár Vinted či inzertné portály Bazoš.sk, Bazar.sk a Facebook Marketplace. Taktiež je veľmi dôležité mať nastavené internetové limity na Vašich účtoch na čo najmenších sumách. Ak už náhodou sa nedopatrením stanete obeťou podvodníka, budú jeho zisky minimálne. 
PODVODNÍCI NEMAJÚ ZÁBRANY, VYUŽÍVAJÚ DÔVERČIVOSŤ, STRACH, STRESOVÉ SITUÁCIE K VYLÁKANIU PEŇAZÍ. 
NEDAJTE SA OKLAMAŤ.
· Je potrebné dôsledné čítať a nenechať sa zlákať výhodnými ponukami !
· Overte si informácie, prípadne sa poraďte s technický zdatnejším človekom !
· Nikdy nedávajte ani nezasielajte peniaze cudzím osobám ! 
· Nesťahujte si do svojich mobilov neoverené aplikácie !  
· Neposkytujte svoje bankové údaje tretím stranám a radšej sa poraďte so svojimi príbuznými alebo v pobočke Vašej banky !
· Údaje o karte nikomu neposkytujte – ani ústne cez telefón, cez SMS, ani cez e-mail !
· Údaje o platobnej karte nikdy nezadávajte na podozrivom webe !
· Nedôverujte prehnane zvýhodneným investičným príležitostiam !
· V prípade akéhokoľvek podozrenia vopred kontaktujte políciu na čísle 158 ! 

